RO Jurnalul Oficial al Uniunii Europene C 180/5

Raport final al consilierului-auditor în cazul 59120 – Color Line

2012/C 180/05

Prezentul raport final al consilierului-auditor în cazul 59120 – Color Line – este transmis în temeiul articolului 15 din Decizia nr. 177/02/COL a Autorității AELS de Supraveghere privind mandatul consilierilor-auditori în anumite proceduri în domeniul concurenței.

Procedura și proiectul de decizie determină următoarele observații.

1. Introducerea la procedură

La 20 decembrie 2005, Kystlink AS a depus o plângere la autoritatea norvegiană de concurență în ceea ce privește acordurile portuare încheiate de Color Line AS cu municipalitățile din Strömstad și Sandefjord. La 14 decembrie 2005, autoritatea națională de concurență a notificat cu privire la acest caz Autoritatea AELS de Supraveghere (denumită în continuare „autoritatea”) și, prin urmare, cazul a fost preluat de către autoritate, în conformitate cu normele stabilite în Comunicarea privind rețeaua AELS (1).

În perioada 4-6 aprilie 2006, au fost efectuate inspecții la sediile întreprinderilor Color Line AS (denumită în continuare „Color Line”), Color Group ASA și O.N. Sunde AS.

2. Procedura scrisă

2.1. Comunicarea privind obiecțiunile

La 16 decembrie 2009, autoritatea a adoptat o comunicare privind obiecțiunile (denumită în continuare „CO”). CO a fost redactată în limba engleză, dar, în urma unei solicitări din partea Color Line din 17 decembrie 2009, a fost elaborată o versiune în limba norvegiană, care, la 5 februarie 2010, a fost comunicată întreprinderii Color Line.

La 12 aprilie 2010, Color Line a trimis răspunsul său la CO, în limba norvegiană.

2.2. Părțile terțe

Două întreprinderi au solicitat admiterea oficială în cadrul procedurilor ca părți terțe interesate. Ca răspuns la aceste cereri, consilierii-auditori au admis Fjord Line la 9 februarie 2010 și Bastø Fosen la 18 mai 2010. Ambele părți terțe au primit o versiune neconfidențială a CO și a răspunsului Color Line la CO, acestea prezentând ulterior observații scrise. Cu toate acestea, doar Bastø Fosen a solicitat participarea la audiere.

2.3. Accesul la dosar

La 11 ianuarie 2010, întreprinderii Color Line i s-a permis accesul la acea parte din dosarul autorității care nu conține informații confidențiale. După clarificarea aspectelor de confidențialitate rămase nerezolvate, la 29 ianuarie 2010, Direcția Concurență și Ajutor de Stat din cadrul autorității (denumită în continuare „Departamentul CAS”) a permis accesul la restul de documente. La 11 martie 2010, Color Line a transmis consilierilor-auditori o cerere motivată privind accesul suplimentar la dosar.

Consilierii-auditori au răspuns la 26 martie 2010 și au acordat acces total sau parțial la majoritatea documentelor solicitate.

La 21 mai 2010, Color Line a depus o nouă cerere motivată privind accesul la documente. Întreprinderea a solicitat accesul la toate documentele prezentate de către părțile terțe, precum și la decizia consilierilor-auditori de a acorda Fjord Line statutul de parte terță. Prin scrisoarea din 26 mai 2010, consilierii-auditori au remarcat faptul că, la 25 mai 2010, Color Line primise deja observațiile și răspunsul Fjord Line la CO. De asemenea, consilierii-auditori au informat Color Line că restul corespondenței dintre Fjord Line și autoritate, precum și decizia consilierilor-auditori nu conțin elemente de probă noi în acest caz. Prin urmare, Color Line nu a avut drept de acces la aceste documente. La 4 iunie 2010, Departamentul CAS a înaintat Color Line observațiile și răspunsul Bastø Fosen la CO, întrucât acestea ar putea conține elemente de probă noi în acest caz.

3. Procedura orală

Audierea a avut loc la 14 iunie 2010. La audiere au fost prezenți consilierii-auditori, reprezentanți ai Color Line, ai Departamentului CAS, ai Departamentului pentru afaceri juridice și administrative din cadrul autorității și membrul responsabil în materie al Colegiului, precum și reprezentanți ai Comisiei, ai autorității de concurență din Norvegia și din Franța și ai părții terțe, Bastø Fosen.

Departamentul CAS a expus pe scurt opiniile sale cu privire la acest caz, astfel cum au fost prezentate în CO. De asemenea, Bastø Fosen și-a prezentat opiniile printr-o scurtă declarație. Restul timpului afectat luărilor de cuvânt a revenit întreprinderii Color Line, al cărei reprezentant a vorbit în limba norvegiană cu o traducere în limba engleză.

Partea terță nu a avut acces la anumite părți ale prezentărilor, în special la acea parte a prezentării privind modelul industrial al Color Line, la prezentarea unui sondaj privind satisfacția clienților și la prezentarea analizei economice și a factorilor de succes pentru un concurent potențial.

La 4 mai 2011, înregistrările audierii au fost furnizate întreprinderii Color Line, la solicitarea acesteia.

4. Procedura în urma audierii

În iulie 2010, al doilea consilier-auditor din acest caz, Ida Hauger, a părăsit autoritatea.

Prin scrisoarea din data de 12 ianuarie 2011, Color Line a solicitat o reuniune privind situația actuală.

La 15 februarie 2011, s-a organizat o reuniune la sediul autorității.

Prin e-mailul din data de 6 mai 2011, Color Line a trimis autorității un document de poziție în care își expune opiniile cu privire la aspectele juridice prezentate de autoritate în cadrul reuniunii privind situația actuală. Color Line și-a prezentat documentul și opiniile cu privire la acest caz în cadrul unei reuniuni care a avut loc la data de 11 mai 2011, la sediul autorității.

5. Proiectul de decizie

Amploarea încălcărilor identificate în proiectul de decizie înaintat Comitetului consultativ este mai redusă decât în CO. În plus, durata încălcărilor este mai mică și proiectul de decizie se adresează unui număr de două întreprinderi, în timp ce CO are patru destinatari.

În CO, constatarea preliminară a autorității a fost aceea că acordurile portuare încheiate cu municipalitățile din Strömstad și Sandefjord au avut ca obiect și ca efect împiedicarea, restricționarea sau denaturarea concurenței, ceea ce contravine articolului 53 alineatul (1) din Acordul privind SEE, și nu au îndeplinit condițiile prevăzute la articolul 53 alineatul (3) din Acordul privind SEE. De asemenea, autoritatea a adoptat un punct de vedere preliminar potrivit căruia Color Line a abuzat de poziția sa dominantă pe piața relevantă. Autoritatea a considerat că aceste încălcări au început la 1 ianuarie 1994 și erau încă în desfășurare. CO s-a adresat Color Line AS, Color line transport AS, Color Group ASA și O.N. Sunde AS.

În proiectul de decizie, care în prezent se adresează Color Line și Color Group AS, autoritatea constată că întreprinderea Color Line a încălcat articolele 53 și 54 din Acordul privind SEE, din cauza drepturilor exclusive pe termen lung de care a beneficiat, de la 1 ianuarie 1994 până la 20 decembrie 2005, în temeiul acordului portuar încheiat cu municipalitatea din Strömstad. Cu privire la articolul 53, în proiectul de decizie nu se mai constată o restrângere a concurenței prin obiect. De asemenea, proiectul de decizie se adresează Color Group AS, ca urmare a influenței decisive pe care a avut-o, de la 1 octombrie 1998 până la 20 decembrie 2005, asupra Color Line AS, filiala sa deținută în totalitate.

În opinia mea, proiectul de decizie conține numai obiecțiunile cu privire la care întreprinderii Color Line i s-a acordat posibilitatea de a-și face cunoscute opiniile.

În concluzie, consider că dreptul la audiere al întreprinderii Color Line a fost respectat în cazul de față.

6. Concluzie

Consider că drepturile la audiere ale destinatarilor au fost respectate în mod corespunzător.

Florence SIMONETTI Consilierul-auditor

(1) Comunicarea privind cooperarea în cadrul Rețelei autorităților de concurență AELS, JO C 227, 21.9.2006, p. 10 și suplimentul SEE la JO 47, 21.9.2006, p. 1.